## Izmjene i dopune Statuta Hrvatske agencije za poštu i elektroničke komunikacije

### NN 152/2011 (27.12.2011.), Izmjene i dopune Statuta Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

3152

Na temelju članka 19. stavka 2. Zakona o elektroničkim komunikacijama (»Narodne novine« br. 73/08 i 90/11), Vijeće Hrvatske agencije za poštu i elektroničke komunikacije, uz prethodnu suglasnost Vlade Republike Hrvatske dobivene na sjednici održanoj 7. prosinca 2011. godine, (klase: 334-03/08-02/03, urbroja: 5030116-11-1), je na sjednici održanoj 15. prosinca 2011. godine donijelo

IZMJENE I DOPUNE

STATUTA HRVATSKE AGENCIJE ZA POŠTU I ELEKTRONIČKE KOMUNIKACIJE

Članak 1.

U Statutu Hrvatske agencije za poštu i elektroničke komunikacije (»Narodne novine«, br. 116/08. i 115/10.) u članku 2. stavku 1. iza riječi »br. 73/08.« briše se zarez i dodaju se riječi: »i 90/11.,«.

U stavku 1. iza riječi: »br. 89/09.« briše se zarez i dodaju riječi: »i 61/11.,«.

U stavku 4. riječ: »njegovu« zamjenjuje se riječju: »njezinu«.

Članak 2.

U članku 4. stavku 2. riječ: »osnovan« zamjenjuje se riječju: »osnovana«.

Članak 3.

U članku 9. stavak 1. mijenja se i glasi:

»(1) U nadležnosti Agencije su sljedeći regulatorni i drugi poslovi:

1. donošenje propisa za provedbu ZEK-a, koji su u nadležnosti Agencije u skladu s odredbama ZEK-a,

2. nadzor i regulacija cijena, cjenika usluga i općih uvjeta poslovanja operatora na tržištu elektroničkih komunikacijskih mreža i/ili usluga,

3. donošenje odluka u vezi s utvrđivanjem mjerodavnih tržišta, provedbom analize tržišta te određivanjem i ukidanjem regulatornih obveza operatorima sa značajnom tržišnom snagom,

4. donošenje odluka u vezi s određivanjem operatora univerzalnih usluga i utvrđivanjem njihovih prava i obveza,

5. rješavanje sporova između operatora elektroničkih komunikacijskih mreža i/ili usluga te između operatora elektroničkih komunikacijskih mreža i operatora usluga s posebnom tarifom,

6. utvrđivanje obveza infrastrukturnim operatorima i rješavanje sporova u vezi s ostvarivanjem prava puta i zajedničkog korištenja elektroničke komunikacijske infrastrukture i druge povezane opreme,

7. nadzor nad provedbom obveza iz općih ovlaštenja i donošenje odluka o zabrani obavljanja djelatnosti elektroničkih komunikacijskih mreža i usluga,

8. donošenje odluka u vezi s izdavanjem, izmjenom, produljenjem, prijenosom i oduzimanjem pojedinačnih dozvola za uporabu radiofrekvencijskog spektra, izdanih na temelju javnog poziva, javnog natječaja i javne dražbe,

9. donošenje Plana adresiranja, Plana numeriranja i planova dodjele radijskih frekvencija te utvrđivanje prijedloga Tablice namjene radiofrekvencijskog spektra,

10. donošenje odluka u vezi s obveznim prijenosom radijskih i televizijskih programa,

11. rješavanje sporova između krajnjih korisnika usluga i operatora javnih komunikacijskih usluga,

12. djelotvorno upravljanje radiofrekvencijskim spektrom te adresnim i brojevnim prostorom u elektroničkim komunikacijama,

13. nadzor nad provedbom usklađenosti poslovanja operatora elektroničkih komunikacijskih mreža i/ili usluga s odredbama ZEK-a
o sigurnosti i cjelovitosti elektroničkih komunikacijskih mreža i usluga te zaštiti osobnih podataka,

14. inspekcijski nadzor nad primjenom ZEK-a i propisa donesenih na temelju ZEK-a,

15. kontrola radiofrekvencijskog spektra i obavljanje mjerenja, ispitivanja i utvrđivanja uzroka smetnja u radiofrekvencijskom spektru,

16. obavljanje tehničkih pregleda i radijskih mjerenja te izračun i mjerenje vrijednosti elektromagnetskog polja,

17. sklapanje ugovora o koncesiji s nakladnicima elektroničkih medija u skladu s posebnim zakonom kojim je uređeno područje elektroničkih medija,

18. izdavanje potvrda, odobrenja, posebnih ovlaštenja i drugih akata u skladu s odredbama ZEK-a i propisa donesenih na temelju ZEK-a,

19. vođenje i redovito obnavljanje baze podataka elektroničke komunikacijske infrastrukture i druge povezane opreme, baze podataka radiofrekvencijskog spektra, brojevnog i adresnog prostora i drugih baza podataka te očevidnika, upisnika i drugih podataka koje Agencija prikuplja u skladu s odredbama ZEK-a i propisa donesenih na temelju ZEK-a,

20. redovito objavljivanje podataka, obavijesti i dokumenata iz područja elektroničkih komunikacija, a osobito pokazatelja razvoja tržišta, u skladu s odredbama ZEK-a i propisa donesenih na temelju ZEK-a,

21. sudjelovanje u izradi prijedloga strategija, studija, smjernica, programa i provedbenih planova, u skladu s odredbama ZEK-a,

22. davanje stručnih mišljenja i objašnjenja u primjeni ZEK-a i propisa donesenih na temelju ZEK-a,

23. priređivanje javnih savjetovanja i stručnih skupova te provedba istraživanja tržišta i javnog mnijenja u vezi s pojedinim pitanjima iz područja elektroničkih komunikacija,

24. međunarodna suradnja u području elektroničkih komunikacija te sudjelovanje u radu upravnih i radnih tijela nadležnih europskih i međunarodnih organizacija i institucija u području elektroničkih komunikacija,

25. sklapanje provedbenih sporazuma iz područja elektroničkih komunikacija na dvostranoj ili višestranoj razini, na temelju dobivene ovlasti,

26. suradnja s nadležnim nacionalnim regulatornim tijelima država članica Europske unije, BEREC-om, udrugama nadležnih regulatornih tijela i nacionalnim regulatornim tijelima drugih država u elektroničkim komunikacijama,

27. obavljanje drugih poslova utvrđenih ZEK-om i ovim Statutom.«.

U stavku 3. brojka: »19.« zamjenjuje se brojkom: »20.«.

Članak 4.

U članku 10. stavku 1. iza točke 3. dodaje se nova točka 4. koja glasi:

»4. podatke o rješavanju sporova između krajnjih korisnika usluga i operatora javnih komunikacijskih usluga,«.

Dosadašnje točke 4. do 6. postaju točke 5. do 7.

U stavku 2. riječi »do kraja travnja« zamjenjuju se riječima: »do kraja lipnja«.

Članak 5.

U članku 12. stavak 2. mijenja se i glasi:

»(2) Za člana Vijeća Agencije može biti imenovan hrvatski državljanin s prebivalištem u Republici Hrvatskoj, koji ima završen diplomski sveučilišni studij ili specijalistički diplomski stručni studij iz područja elektroničkih komunikacija, poštanskog prometa, prava ili ekonomije, odgovarajuće radno iskustvo te aktivno znanje najmanje jednoga stranog jezika (engleskog, francuskog ili njemačkog). Najmanje po jedan član Vijeća Agencije mora imati završen diplomski sveučilišni studij ili specijalistički diplomski stručni studij iz područja elektroničkih komunikacija, poštanskog prometa, prava i ekonomije. Članovi Vijeća Agencije moraju imati najmanje pet godina radnog iskustva u području elektroničkih komunikacija ili poštanskih usluga.«.

Stavak 3. mijenja se i glasi:

»(3) Članovi Vijeća Agencije ne mogu biti državni dužnosnici, osobe koje obnašaju dužnost u tijelima političkih stranaka, tijelima jedinica lokalne i područne (regionalne) samouprave ili sindikatima, niti osobe koje su u radnom odnosu, ostvaruju utjecaj ili obavljaju druge poslove u pravnim osobama na koje se primjenjuju odredbe ZEK-a i ZPU-a, niti članovi njihovih uprava, nadzornih odbora ili upravnih vijeća, te ne mogu biti vlasnici, dioničari ili imatelji udjela u pravnim osobama na koje se primjenjuju odredbe ZEK-a i ZPU-a, niti obavljati druge poslove zbog kojih bi moglo doći do sukoba interesa.«.

Članak 6.

Članak 13. mijenja se i glasi:

»(1) Hrvatski sabor će odlukom razriješiti dužnosti predsjednika, zamjenika predsjednika ili člana Vijeća Agencije prije isteka razdoblja na koje je imenovan, na prijedlog Vlade Republike Hrvatske, u slučaju:

1. ako sam zatraži razrješenje,

2. ako se utvrdi da je prigodom predlaganja za člana Vijeća Agencije iznio o sebi neistinite podatke ili je propustio iznijeti podatke o okolnostima bitnim za utvrđivanje prijedloga,

3. ako svojim radom ili ponašanjem dovede u pitanje svoj ugled ili ugled Agencije, odnosno svoju samostalnost i neovisnost ili samostalnost i neovisnost Agencije,

4. ako nije u mogućnosti uredno obavljati dužnost dulje od šest mjeseci neprekinuto,

5. ako je zbog bolesti trajno spriječen obavljati svoju dužnost,

6. ako je pravomoćno osuđen za kazneno djelo,

7. ako svojim radom ili ponašanjem onemogućuje ispunjavanje ciljeva i zadaća utvrđenih godišnjim programom rada Agencije,

8. nastupa okolnosti iz članka 12. stavka 3. ovoga Statuta.«.

(2) O postojanju razloga za razrješenje predsjednika, zamjenika predsjednika ili člana Vijeća Agencije prije isteka razdoblja na koje je imenovan Agencija mora izvijestiti Vladu Republike Hrvatske.

(3) Predsjednik, zamjenik predsjednika ili član Vijeća Agencije ne može se u razdoblju od godine dana od dana razrješenja s dužnosti imenovati za člana uprave, nadzornog odbora ili upravnog vijeća u pravnim osobama na koje se primjenjuju odredbe ZEK-a i ZPU-a.

(4) Predsjednik, zamjenik predsjednika i članovi Vijeća Agencije, nakon razrješenja s dužnosti u slučaju iz stavka 1. točke 1., osim ako je razrješenje zatraženo prije isteka razdoblja od godine dana od dana imenovanja, točke 4. i 5. ovoga članka, kao i nakon isteka razdoblja na koje su imenovani, sve do početka ostvarivanja plaće po drugoj osnovi ili do ostvarivanja prava na mirovinu u skladu s općim propisima, imaju šest mjeseci od dana razrješenja s dužnosti pravo na naknadu u visini plaće koju ostvaruje osoba na toj dužnosti, a sljedećih šest mjeseci pravo na naknadu u visini 50% plaće koju ostvaruje osoba na toj dužnosti. Iznimno, osobe iz ovoga stavka, kojima nakon razrješenja s dužnosti ili isteka razdoblja na koje su imenovane do ostvarivanja prava na mirovinu u skladu s općim propisima nedostaje manje od godine dana, imaju pravo na naknadu u visini plaće koju ostvaruje osoba na toj dužnosti, do ostvarivanja prava na mirovinu, ali ne dulje od godine dana.«.

Članak 7.

Članak 14. briše se.

Članak 8.

U članku 15. stavku 1. riječi: »članka 9. stavka 2. točke 1. – do 7.« zamjenjuju se riječima: »članka 9. stavka 2. točke 1. do 6.«

U stavku 2. točki 9. iza riječi: »ravnatelju« dodaju se riječi: »i stručnoj službi«.

Točka 10. briše se.

Dosadašnje točke 11. i 12. postaju točke 10. i 11.

Članak 9.

U članku 16. stavak 2. briše se.

Članak 10.

U članku 17. u stavku 1. točka 8 mijenja se i glasi:

»8. odlučuje samostalno, u skladu s financijskim planom Agencije, o stjecanju, opterećenju ili otuđenju nekretnina ili druge imovine Agencije, ili sklapanju drugog pravnog posla ako vrijednost te imovine odnosno pravnog posla ne prelazi iznos od 4.000.000,00 kuna, iznad tog iznosa do iznosa od 8.000.000,00 kuna uz suglasnost Vijeća Agencije, a iznad iznosa od 8.000.000,00 kuna uz suglasnost Vlade Republike Hrvatske.«.

Članak 11.

U članku 22. stavak 1. mijenja se i glasi:

»(1) Vijeće Agencije odlukom će razriješiti dužnosti ravnatelja Agencije prije isteka razdoblja na koje je imenovan prema postupku i u slučajevima propisanim Zakonom o ustanovama, te u slučaju:

1. ako sam zatraži razrješenje,

2. ako se utvrdi da je u postupku javnog natječaja za imenovanje ravnatelja Agencije iznio o sebi neistinite podatke ili je propustio iznijeti podatke o okolnostima bitnim za donošenje odluke o imenovanju,

3. ako svojim radom ili ponašanjem dovede u pitanje svoj ugled ili ugled Agencije, odnosno svoju samostalnost i neovisnost ili samostalnost i neovisnost Agencije,

4. ako nije u mogućnosti uredno obavljati dužnost dulje od šest mjeseci neprekinuto,

5. ako je zbog bolesti trajno spriječen obavljati svoju dužnost,

6. ako je pravomoćno osuđen za kazneno djelo,

7. nastupa okolnosti iz članka 12. stavka 3. ovog Statuta.«.

Stavak 3. briše se.

Dosadašnji stavak 4. koji postaje stavak 3. mijenja se i glasi:

» (3) Na ravnatelja Agencije nakon razrješenja s dužnosti na odgovarajući se način primjenjuju odredbe članka 13. stavka 2. i 3. ovog Statuta.«.

Dodaje se novi stavak 4. koji glasi:

»(4) Odluka Vijeća Agencije iz stavka 1. ovoga članka mora biti obrazložena te se objavljuje na internetskim stranicama Agencije.«.

Članak 12.

Članak 24. mijenja se i glasi:

»(1) Unutarnje ustrojstvo Agencije čine unutarnje ustrojstvene jedinice koje su međusobno povezane na način da Agencija kao cjelina učinkovito, odgovorno i stručno obavlja svoju djelatnost.

(2) Ustrojstvena jedinica stručne službe Agencije je odjel unutar kojeg se ustrojavaju osnovni poslovi i zadaci Agencije koje obavlja stručna služba Agencije, a odjelima upravljaju rukovoditelji odjela.

(3) Naziv unutarnjih ustrojstvenih jedinica, njihov djelokrug rada i odgovornosti, poslovi i zadaci koji se u njima obavljaju, te način upravljanja u tim jedinicama pobliže se uređuje Pravilnikom o unutarnjem ustrojstvu i Pravilnikom o sistematizaciji radnih mjesta koje donosi Vijeće Agencije.«.

Članak 13.

U članku 25. u stavku 2. točke 1. i 2. mijenjaju se i glase:

»1. iz naknade za upravljanje adresnim i brojevnim prostorom,

2. iz naknade za upravljanje radiofrekvencijskim spektrom,«.

U stavku 3. iza riječi: »plana Agencije« dodaju se riječi: »za sljedeću kalendarsku godinu«.

Stavak 4. mijenja se i glasi:

»(4) Agencija će prenijeti višak prikupljenih sredstava u odnosu na ostvarenje godišnjega financijskog plana Agencije u sljedeću kalendarsku godinu, pri čemu može odlučiti o uporabi tih sredstava u svrhu razvoja elektroničkih komunikacija i poštanskih usluga, u skladu sa strategijama i provedbenim planovima Vlade Republike Hrvatske, donesenim na temelju ZEK-a i ZPU-a, poštujući pritom pravila o državnim potporama.«.

Članak 14.

U članku 27. stavak 6. mijenja se i glasi:

»(6) Agencija u skladu s odredbama ZEK-a i ZPU-a, redovito i bez naknade objavljuje na svojim internetskim stranicama osobito sljedeće akte i podatke:

– odluke i druge upravne akte Agencije,

– javne pozive i pozive za javne rasprave,

– stručna mišljenja i objašnjenja o primjeni ZEK-a i propisa donesenih na temelju ZEK-a,

– statističke i druge pokazatelje razvoja tržišta elektroničkih komunikacija i tržišta poštanskih usluga,

– Statut Agencije i propise za provedbu ZEK-a,

– godišnji program rada Agencije,

– godišnji financijski plan Agencije i ostvarenje tog plana te završni račun Agencije,

– godišnje izvješće o radu Agencije,

– popis davatelja poštanskih usluga,

– odluku Vlade Republike Hrvatske iz članka 12. stavka 7. ovog Statuta,

– druge podatke i obavijesti o radu i poslovanju Agencije.«.

Dodaje se novi stavak 7. koji glasi:

»(7) Propisi za provedbu ZEK-a i ZPU-a, koji su u nadležnosti Agencije u skladu s odredbama tih zakona, Statut Agencije, godišnji financijski plan i završni račun Agencije, godišnji program rada Agencije te godišnje izvješće o radu Agencije kao i odluke Agencije od znatnijeg utjecaja na mjerodavno tržište objavljuju se i u »Narodnim novinama«.

Dodaje se novi stavak 8. koji glasi:

»(8) Opći akti Agencije objavljuju se na oglasnoj ploči u prostorijama sjedišta Agencije.

Dosadašnji stavci 7. i 8. postaju stavci 9. i 10.

Stavak 9. postaje stavak 11. i mijenja se i glasi:

»(11) Presude i rješenja u upravnim sporovima pokrenutima u skladu s odredbama ZEK-a objavljuju se u »Narodnim novinama« i na internetskim stranicama Agencije, a mogu se objaviti i u službenom glasilu Agencije ili na drugi prikladan način.«.

Stavak 10. postaje stavak 12. i mijenja se i glasi:

»(12) Iznimno od odredaba ovoga članka, neće se objaviti akti i podaci koji se smatraju poslovnom tajnom u smislu odredaba članka 29. Statuta Hrvatske agencije za poštu i elektroničke komunikacije ili posebnih propisa o tajnosti podataka.«.

Stavak 11. postaje stavak 13.

Članak 15.

Članak 28. mijenja se i glasi:

»(1) Prije donošenja mjere od znatnijeg utjecaja na mjerodavno tržište, koje donosi u skladu s odredbama ZEK-a, Agencija će objaviti prijedlog mjere zajedno s pripadajućim obrazloženjem u svrhu provedbe javne rasprave, kako bi se svim zainteresiranim stranama omogućilo davanje mišljenja, primjedaba i prijedloga u vezi s predloženom mjerom.«.

(2) Predmet, postupak i trajanje javne rasprave iz stavka 1. ovog članka provodi se i objavljuje u skladu s odredbama ZEK-a.

(3) Postupak javne rasprave u skladu sa stavkom 1. i 2. ovoga članka primjenjuje se i u postupku donošenja propisa za provedbu ZEK-a i ZPU-a, koji su u nadležnosti Agencije u skladu s odredbama ZEK-a i ZPU-a, te godišnjeg financijskog plana i godišnjeg programa rada Agencije, Plana adresiranja i Plana numeriranja, Tablice namjene radiofrekvencijskog spektra i planova dodjele radijskih frekvencija, te u drugim slučajevima propisanim ZEK-om i ZPU-om, kao i u postupku donošenja njihovih izmjena i dopuna.

(4) Agencija će osigurati, u okviru svojih internetskih stranica ili na drugi prikladan način, uspostavu jedinstvenog informacijskog središta koje omogućuje neposredni javni uvid i sudjelovanje u svim trenutačno otvorenim javnim raspravama te pristup javnosti ishodima provedenih javnih rasprava, vodeći pritom računa o tajnosti podataka u skladu s odredbama članka 29. Statuta i posebnih propisa o tajnosti podataka.

Članak 16.

Članak 29. mijenja se i glasi:

»(1) Predsjednik, zamjenik predsjednika i članovi Vijeća Agencije, ravnatelj Agencije i radnici stručne službe Agencije, kao i druge pravne i fizičke osobe kojima je Agencija povjerila obavljanje određenih poslova, obvezni su čuvati poslovnu tajnu, bez obzira na način kojim su saznali o poslovnoj tajni, za vrijeme i nakon prestanka obavljanja dužnosti ili radnog odnosa u Agenciji, sve dok je podatak utvrđen poslovnom tajnom, ili dok se odlukom vlasnika podatka ne oslobode obveze čuvanja tajnosti.

(2) Poslovnom tajnom iz stavka 1. ovoga članka osobito se smatra sljedeće:

– svaki podatak koji je određen poslovnom tajnom u skladu s posebnim zakonom ili drugim propisom,

– svaki podatak koji je određen poslovnom tajnom u skladu s općim aktom ili drugim aktom vlasnika podatka,

– svaki podatak koji je vlasnik podatka posebno označio poslovnom tajnom, uz valjano obrazloženje koje je prihvatila Agencija,

– svaki podatak koji je određen poslovnom tajnom u skladu s općim aktom Agencije.

(3) Iznimno od odredbe stavka 1. i 2. ovoga članka, neće se smatrati poslovnom tajnom podaci ili dokumentacija koja je na bilo koji način bila javno dostupna, ili se objavljuje na temelju posebnih propisa ili odluka vlasnika podatka, kao i u drugim slučajevima određenim odredbama ZEK-a.«.

Članak 17.

U članku 30. stavak 1. mijenja se i glasi:

»(1) U obavljanju regulatornih poslova propisanih ZEK-om, Agencija surađuje i usklađuje svoje postupanje s nadležnim nacionalnim regulatornim tijelima drugih država članica Europske unije, Komisijom Europske unije i BEREC-om, kako bi se osigurao razvoj dosljedne regulatorne prakse i dosljedna primjena mjerodavne pravne stečevine Europske unije u području unutarnjeg tržišta.«.

Prijelazne i završne odredbe

Članak 18.

Vijeće Agencije uskladit će opće akte iz članka 15. stavka 2. točke 4. Statuta u roku od 30 dana od dana stupanja na snagu ovih Izmjena i dopuna Statuta.

Članak 19.

(1) Ove izmjene i dopune Statuta Hrvatske agencije za poštu i elektroničke komunikacije donosi Vijeće Hrvatske agencije za poštu i elektroničke komunikacije, uz prethodnu suglasnost Vlade Republike Hrvatske.

(2) Ove izmjene i dopune Statuta Hrvatske agencije za poštu i elektroničke komunikacije stupaju na snagu danom objave u »Narodnim novinama«.

(3) Nakon stupanja na snagu ovih Izmjena i dopuna Statuta Hrvatske agencije za poštu i elektroničke komunikacije, Vijeće Hrvatske agencije za poštu i elektroničke komunikacije donijet će pročišćeni tekst Statuta.

Klasa: 012-03/11-01/01

Urbroj: 376-04-11-17

Predsjednik Vijeća
Miljenko Krvišek, dipl. ing. el., v. r.

Izmjene i dopune, NN 152/2011-3152